NÁRODNÁ RADA SLOVENSKEJ REPUBLIKY
VI. volebné obdobie

 Návrh

ZÁKON

z ........... 2014,

ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 448/2008 Z. z. o sociálnych službách  a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z., nálezu Ústavného súdu Slovenskej republiky č. 332/210 Z. z., zákona č. 551/2010 Z. z., zákona č. 50/2012 Z. z., zákona č. 185/2012 Z. z., zákona č. 413/2012 Z. z., zákona č. 485/2013 Z. z., zákona č. 185/2014 Z. z. a zákona č. 219/2014 Z. z.  sa  mení a dopĺňa takto:

1.	V § 110g  úvodnej vete sa slová „§ 35 ods. 4 a“ nahrádzajú slovami „§ 35 ods. 4, § 38 ods. 7 a“.

2.	V § 110g písm. a) sa slová „2013, alebo“ nahrádzajú slovami „2013; § 65 ods. 6 písm. f) a g) sa v tomto prípade neuplatňuje,“.

3.	Za § 110v sa vkladá § 110w, ktorý vrátane nadpisu znie:
 „§ 110w
Prechodné ustanovenia účinné od 1. februára 2015

(1) Ustanovenia § 38 ods. 7 a § 65 ods. 6 písm. f) a g) sa od 1. februára 2015 neuplatňujú, ak poskytovateľ sociálnej služby v domove sociálnych služieb s celoročnou pobytovou sociálnou službou, ktorý poskytoval túto sociálnu službu k 31. decembru 2013 a ktorý po 1. januári 2014 postupoval podľa § 110g písm. a) zmení v domove sociálnych služieb počet miest tak, že v tomto objekte zariadenia zmení počet miest v zariadení pre seniorov alebo v špecializovanom zariadení alebo zmení počet miest v týchto druhoch sociálnych služieb súčasne a nepresiahne počet miest, ktoré mal poskytovateľ sociálnej služby v domove sociálnych služieb podľa stavu registra k 31. decembru 2013; § 35 ods. 4 a § 39 ods. 5 sa v tomto prípade neuplatňujú.

(2) Konanie vo veci zápisu do registra začaté pred 1. februárom 2015 podľa zákona účinného do 31. januára 2015, ktoré nebolo skončené do 31. januára 2015, sa dokončí podľa zákona účinného od 1. februára 2015.“.

Čl. II

Tento zákon nadobúda účinnosť 1.  februára  2015.

Dôvodová správa
 
A. Všeobecná časť

Navrhovanou právnou úpravou sa zabezpečuje možnosť poskytovateľa sociálnych služieb v domove sociálnych služieb s celoročnou pobytovou službou, ktorý túto sociálnu službu poskytoval k 31.12.2013, prispôsobiť prevádzkovanie objektu tohto zariadenia reálnemu dopytu po sociálnej službe v domove sociálnych služieb s celoročným pobytom. Ide o potrebu zabezpečenia využiteľnosti existujúcich miest v objekte zariadenia i možnosti prevádzkovania domova sociálnych služieb s celoročnou pobytovou formou už po uskutočnenej transformácii určitého počtu miest na sociálnu službu v špecializovanom zariadení alebo v zariadení pre seniorov, ak po vykonanej zmene reálny dopyt po sociálnych službách tohto druhu sociálnej služby bude podliehať zmenám. Vo svojich dôsledkoch ide v rámci upraveného prechodného ustanovenia o zabezpečenie právnej ochrany už vykonávanej zárobkovej činnosti, ktorá začala a bola realizovaná v inom právnom prostredí podľa právnej úpravy účinnej do 31.12.2013. Navrhovaná úprava má za následok možnosť vykonania registrácie domova sociálnych služieb s celoročnou pobytovou formou, a to bez obmedzenia regulácie počtu miest v takomto domove sociálnych služieb za splnenia podmienok ustanovených v § 110w.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Doložka
vybraných vplyvov

A.1. Názov materiálu: 

Návrh zákona, ktorým sa mení a dopĺňa zákon č. 448/2008 Z. z. o sociálnych službách   a o zmene a doplnení zákona 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov

Termín začatia a ukončenia PPK: bezpredmetné

A.2. Vplyvy:
 	 Pozitívne 	 Žiadne 	 Negatívne 	
1. Vplyvy na rozpočet verejnej správy	 	x		
2. Vplyvy na podnikateľské prostredie – dochádza k zvýšeniu regulačného zaťaženia?		x	 	
3. Sociálne vplyvy	x		 	
– vplyvy na hospodárenie obyvateľstva,		x	 	
– sociálnu exklúziu,	x 		 	
– rovnosť príležitostí a rodovú rovnosť a vplyvy na zamestnanosť	 	x	 	
4. Vplyvy na životné prostredie	 	x	 	
5. Vplyvy na informatizáciu spoločnosti	 	x	 	

A.3. Poznámky

A.4. Alternatívne riešenia

Bezpredmetné

A.5. Stanovisko gestorov

Sociálne vplyvy -  vplyvy na hospodárenie obyvateľstva, sociálne vylúčenie, rovnosť príležitostí a rodovú rovnosť  a na zamestnanosť

Sociálne vplyvy predkladaného materiálu -  vplyvy na hospodárenie obyvateľstva, sociálne vylúčenie, rovnosť príležitostí a rodovú rovnosť a vplyvy na zamestnanosť	
4.1. Identifikujte vplyv na hospodárenie   domácností a špecifikujte ovplyvnené skupiny domácností, ktoré budú pozitívne/negatívne ovplyvnené.  

Kvantifikujte:
-	Rast alebo pokles príjmov/výdavkov            na priemerného obyvateľa
-	Rast alebo pokles príjmov/výdavkov za jednotlivé ovplyvnené  skupiny domácností
-	Celkový počet obyvateľstva/domácností ovplyvnených predkladaným materiálom	
Navrhovaná právna úprava má pozitívne sociálne vplyvy na obyvateľstvo z hľadiska vytvorenia právnych podmienok pre zvýšenie  uspokojenia oprávneného dopytu po sociálnych službách, hlavne u osob v dôchodkovom veku a osôb so zdravotným postihnutím.

Navrhovaná právna úprava nemá vplyv na rast alebo pokles príjmov/výdavkov priemerného obyvateľa a  z uvedeného dôvodu nie je možné kvantifikovať celkový počet obyvateľstva	
4.2. Zhodnoťte kvalitatívne (prípadne kvantitatívne) vplyvy na prístup k zdrojom, právam, tovarom a službám u jednotlivých ovplyvnených skupín obyvateľstva	Pozitívny vplyv bude evidentný vo zvýšení dostupnosti jednotlivca k vybraným druhom sociálnych služieb	
4.3.  Zhodnoťte vplyv na rovnosť príležitostí:
Zhodnoťte vplyv na rodovú rovnosť.	Bez vplyvu	
4.4. Zhodnoťte vplyvy na zamestnanosť.
Aké sú  vplyvy na zamestnanosť?
Ktoré skupiny zamestnancov budú ohrozené schválením predkladaného materiálu?
Hrozí v prípade schválenia predkladaného materiálu hromadné prepúšťanie?	Bez vplyvu	

Doložka zlučiteľnosti 
Návrhu právneho predpisu s právom Európskej únie

1.	Predkladateľ právneho predpisu: poslanec Národnej rady Slovenskej republiky

2.	Názov návrhu právneho predpisu: návrh zákona, ktorým sa mení a dopĺňa             zákon č. 448/2008 Z. z. o sociálnych službách   a o zmene a doplnení zákona 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov 

3.	Problematika návrhu právneho predpisu

a)	V práve Európskej únie:

-	primárnom:

čl. 151 a 153 Zmluvy o fungovaní Európskej únie, ktoré zabezpečujú primeranú sociálnu ochranu  a č. 288 Zmluvy o fungovaní Európskej únie upravujúci právne akty Európskej únie (Ú. V. EÚ C 83/01, 30. 3. 2010),

-	 sekundárnom (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009):

1.	legislatívne akty – nie je upravená,

2.	nelegislatívne akty – nie je upravená, 

-	sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009) – nie je upravená

b)	nie je obsiahnutá v judikatúre Súdneho dvora Európskej únie

Vzhľadom na problematiku návrhu právneho predpisu vo vzťahu k právu Európskej únie, je bezpredmetné vyjadrovať sa k bodom 4., 5. a 6.

B. Osobitná časť

K Čl. I

K bodom 1 a 2

V záujme jednoznačnej interpretácie právnej úpravy sa explicitne ustanovuje nevzťahovanie regulácie počtu miest v domove sociálnych služieb s celoročnou pobytovou sociálnou službou, v  ktorých sa poskytovala táto sociálna služba k 31.decembru 2013, ak poskytovateľ tejto sociálnej služby využije právnu možnosť zmeny – transformácie časti miest v tomto objekte zariadenia na zariadenie pre seniorov resp. špecializované zariadenie. Nakoľko pôjde  o zmenu počtu miest v domove sociálnych služieb pôjde o nevyhnutnosť konania vo veci zápisu do registra explicitne sa ustanovuje neuplatňovanie dôvodov nezapísania do registra ustanovených v § 65 odsek 6 písm. f) a g) (nedodržanie regulácie počtu miest a nemožnosť zápisu druhu sociálnej služby v domove sociálnych služieb celoročnou pobytovou službou).

K bodu 3

S účinnosťou od 1. februára 2015 sa vytvára právna možnosť po uskutočnenej transformácii počtu miest v domove sociálnych služieb s celoročnou pobytovou formou na sociálnu službu v zariadení pre seniorov alebo v špecializovanom zariadení primerane dopytu po rozvoji sociálnej služby v domove sociálnych služieb možnosť opätovného zvýšenia resp. zníženia počtu miest v domove sociálnych služieb s celoročnou pobytovou formou. Odstraňuje sa právna prekážka nezapísania takéhoto poskytovateľa sociálnej služby do registra poskytovateľov pre nedodržanie zákonom stanovenej kapacity a nemožnosti začať poskytovať sociálnu službu v domove sociálnych služieb s celoročnou pobytovou službou. Ide o úpravu už existujúcich právnych vzťahov do 31.12.2013 umožnením ich transformácie tak, aby sa chránili práva fyzických osôb odkázaných na sociálne služby zabezpečením dostupnosti týchto sociálnych služieb a zároveň,  aby sa rešpektovali práva poskytovateľa sociálnych služieb na vykonávanie zárobkovej činnosti, ktoré vznikli v inom právnom prostredí. 

K Čl. II

	Navrhujeme účinnosť predkladaného návrhu zákona od 1.2.2015.